ועדת הכלכלה, כנסת 17, פרוטוקול מספר 544, 2008-03-30 10:00

חברי הוועדה: יורם מרציאנו מוזמנים: ד"ר משה חיימוביץ – הוטרינר הראשי ומנהל השירותים הוטרינריים, משרד החקלאות ופיתוח הכפר ד"ר רוני עוזרי – מנהל מחלקת יבוא ויצוא בשירותים וטרינריים, משרד החקלאות ופיתוח הכפר ד"ר חורי ג'רסי – מנהל המחלקה הוטרינרית, מרכז השלטון המקומי ניסים סויסה – מנהל אגף איכות הסביבה, עיריית אשקלון ד"ר דרור דגן – מנהל השירות הוטרינרי בחיפה ד"ר טיקה בראון – מנהלת המחלקה הוטרינרית בעיריית פתח תקווה ד"ר תומי שדה – רופא וטרינר בדימוס של עיריית ירושלים יוני ליטווין – יו"ר עמותת הרופאים הוטרינרים לחיות מחמד מיכל צוויג – חברת ועדת "נח" אלה אבין – "קבוצת אזרחים למעין החיות במכלאות הרשותיות" עדן פוגל – יו"ר ארגון הרופאים הוטרינריים לחיות הבית אהוד פלג - עו"ד, יו"ר ועדת זכויות בע"ח, לשכת עו"ד ד"ר יצחק סמינה – יו"ר הסתדרות הרופאים הוטרינריים ד"ר אלכס מרקוביץ – סגן יו"ר הסתדרות הרופאים הוטרינריים אדלה גרטנר – "נח" סבלה חמלניצקי – ארגון "ראשון אוהבת חיות" אתי אלטמן – דוברת עמותת "תנו לחיות לחיות" ראובן לדיאנסקי – מנכ"ל ויועץ משפטי, "תנו לחיות לחיות" ערן לב – "נח" אורי יפה – יו"ר "נח" שרית איילון – "תנו לחיות לחיות" אפרת בן-עמי חגי בן-שלוש – עובד בשירות הוטרינרי בעיריית אשקלון

קצרנית: פיקוח משרד החקלאות על הוטרינרים העירוניים ועל עבודת

גלעד ארדן: בוקר טוב לכולם.

גלעד ארדן: אני פותח את ישיבת ועדת הכלכלה.

גלעד ארדן: על סדר היום פיקוח משרד החקלאות על הוטרינרים העירוניים ועל עבודת הוטרינר העירוני באשקלון.

גלעד ארדן: ועדת הכלכלה לא עוסקת בחוק צער בעלי חיים והגנה על בעלי חיים - זה תפקיד שמסור לוועדת החינוך של הכנסת - אולם בנושא הזה גם ועדת הכלכלה צריכה לתת את דעתה.

גלעד ארדן: רבים בעם ישראל ראו את התחקיר המזעזע שהוצג בתוכנית כלבוטק, שבו הוצגה הפעילות של הוטרינר העירוני באשקלון.

גלעד ארדן: הוטרינר הארצי יכול להשעות וטרינר או לקחת ממנו את רשיונו במידה והוא פועל בניגוד לכללים שמחייבים אותו , או בניגוד למה שתפקידו מחייב אותו.

גלעד ארדן: לעניין הזה נדרשת הוועדה.

גלעד ארדן: אני כינסתי את הדיון כיוון שמשרד החקלאות ופעילות הוטרינר כפופים לפיקוח של ועדת הכלכלה.

גלעד ארדן: אני רוצה לברר אם הייתה חריגה מהכללים בפעילותו של הוטרינר העירוני באשקלון, מה מתכוון לעשות משרד החקלאות בנושא.

גלעד ארדן: אם לא הייתה חריגה כזאת והתוצאה היא שמומתים מאות בעלי חיים שיש להם בעלים, אז יכול להיות שהוועדה ואני נצטרך לתת את דעתנו לתיקוני חקיקה שיסדירו ויקבעו במפורש מה חייב לעשות כל וטרינר עירוני בארץ כדי ליצור קשר עם בעלי הכלב.

גלעד ארדן: אם אין היום חוק שמחייב, אז אולי צריך להגביר משמעותית את רף הענישה הפלילית כלפי וטרינרים כאלה.

גלעד ארדן: בעיני - אני בטוח שגם בעיניכם – אין שום הבדל בין מי שמתעלל או הורג בעלי חיים חסרי ישע ובין מי שמתעלל והורג בני אדם חסרי ישע.

גלעד ארדן: ההקבלה הזאת לא מוגזמת.

גלעד ארדן: אני מאמין בה.

גלעד ארדן: זאת נקודת המוצא לדיון הזה.

אהוד פלג: אנחנו נדרשים לסוגייה הזאת של פיקוח על וטרינרים רשותיים בפעם השלישית בשנתיים האחרונות, לאחר שני דיונים קודמים שנערכו בוועדת החינוך של הכנסת ובעקבות מקרים דומים או טענות דומות של ביצוע עבירות על ידי וטרינריים רשותיים ואי מיצוי האמצעים נגדם מצד השירותים הוטרינריים.

אהוד פלג: בפרוטוקול הכנסת ניתן לראות את הביקורת החריפה שיושבי ראש הוועדות הפנו כנגד השירותים הוטרינריים ומשרד החקלאות בעניין הזה .

אהוד פלג: בדיון האחרון שהיה בעניין הפנו גם ביקורת כלפי פרקליטות המדינה, משום שהסתמן שם מהלך מאוד מסוכן של קביעת נוהל חדש שיכפיף את שיקול דעתה של המשטרה בשאלה אם לחקור ולהעמיד לדין וטרינריים רשותיים לאישור של משרד החקלאות, דבר שהוא לטענתנו מנוגד לחוק.

לאה ורון: עו"ד פלג, האם אתה מדבר על תיקון בחוק צער בעלי חיים?

אהוד פלג: לא.

אהוד פלג: אני מדבר על נוהל, בהנחיה של המשנה ליועץ המשפטי לממשלה לעניינים פליליים, עו"ד יהושע למברגר, שעל פיו הסתמן שעומדים להכפיף את שיקול דעתה של המשטרה אם להעמיד לדין וטרינריים רשותיים למשרד החקלאות, דבר שלטענתנו הוא נגד חוק סדר הדין הפלילי.

אהוד פלג: זה דבר מאוד חמור שהארגונים להגנה על בעלי חיים התריעו כנגדו.

אהוד פלג: הוא זכה לביקורת חריפה של יושב-ראש ועדת החינוך, הרב מלכיאור.

אהוד פלג: כיוון שהנוהל הזה היה בתהליכי חיבור לא ניתן היה להתייחס לממצאים סופיים.

אהוד פלג: אם הדברים שהוצגו בתכנית כלבוטק אכן נכונים, אז אנחנו מדברים על עבירה לכאורה על חוק הפיקוח על הכלבים.

אהוד פלג: החוק הזה, שהכניס את חובת השיבוב, נועד למטרה של איתור הבעלים של כלבים שהלכו לאיבוד.

אהוד פלג: אותם כלבים שעליהם דובר בתחקיר כלבוטק, שהיו להם שבבים, הורדמו בתום 10 ימי הסגר, וזאת בניגוד מפורש לחובה על פי סעיף 13 ב לחוק הפיקוח על הכלבים.

אהוד פלג: אנחנו מדברים על עבירה אכזרית במיוחד.

אהוד פלג: מדובר בהמתה של כלב שיש לו בית אוהב, בעלים שמחכים לו.

אהוד פלג: גורלו של הכלב הזה היה יכול להיות שונה לחלוטין.

אהוד פלג: הטענה שאומרת שיש לווטרינרים הרשותיים חסינות בעת ביצוע פעולותיהם מוגבלת בחוק, מסויגת בחוק רק כאשר הם פועלים לפי הוראות החוק, בין אם זה לפי הוראות חוק צער בעלי חיים, בין אם זה לפי הוראות חוק הפיקוח על הכלבים ובין אם זה לפי פקודת הכלבת.

אהוד פלג: פה הם לא פעלו בהתאם לחוק, הם פעלו בניגוד לחוק.

אהוד פלג: אסור להם ליהנות מחיסיון מפני חקירה.

אהוד פלג: קיים כשל מובנה של ניגוד עניינים בין העובדה שהשירותים הוטרינריים שואפים להגן על הוטרינריים הרשותיים בהיותם אנשים שהם מומחים מקצועית על ידם, לבין העובדה שהם אלה שהיו צריכים למצות איתם את ההליכים.

אהוד פלג: התפקיד של ממונה על חוק צער בעלי חיים, שנמצא היום בשירותים הוטרינריים, הוא תפקיד של כפיפות למנהל השירותים הוטרינריים.

אהוד פלג: הוא היה הראשון שהיה צריך לקום ולהזדעק מול עבירות שהם מבצעים.

אהוד פלג: הם כפופים למנהל השירותים הוטרינריים שמנהיג מדיניות אחרת.

אהוד פלג: אנחנו מזמן כבר קבענו שהפונקציה הזאת לא צריכה להיות בתוך השירותים הוטרינריים .

אהוד פלג: אנחנו רואים פעם אחר פעם את ההשלכות הנזקיות שלה.

אהוד פלג: במידה ואכן מתגבש נוהל כזה שיחייב אישור של משרד החקלאות להחלטה של המשטרה להעמיד לדין, הדבר יהיה חמור מאוד.

אהוד פלג: כנגד זה יצאה האחראית על האכיפה במשרד לאיכות הסביבה, עו"ד זוהר שקלים, בדיון שהיה לפני שנה בוועדת החינוך של הכנסת.

אהוד פלג: נגד העניין הזה יצא יושב-ראש ועדת החינוך של הכנסת, הרב מלכיאור.

אהוד פלג: במידה והנוהל יתקדם לקראת המגמה הזאת אנחנו נבקש מהכנסת להתערב ולעצור את הדברים.

גלעד ארדן: מה הפסול בכך שיהיה נוהל ראוי?

גלעד ארדן: זה בדיוק כמו שהמשרד הייעודי, בשיתוף הפרקליטות מחליטים על מדיניות העמדה לדין.

גלעד ארדן: אני לא מצליח להבין מה הבעיה בכפיפות המקצועית.

גלעד ארדן: אם הוטרינר הארצי היה מנהיג מדיניות קשוחה בעניינים האלה היית חושב שזה טוב שיש לו סמכות.

גלעד ארדן: בסעיף 19, כתוב שהשר רשאי בצו לבטל את רשיונו של רופא וטרינר, להתלותו לתקופה שקבע, או לתת לרופא וטרינר נזיפה או התראה.

גלעד ארדן: לשר יש סמכות לקחת לו את הרשיון.

גלעד ארדן: אני לא רואה בזה שום פסול.

גלעד ארדן: זה קיים בהרבה מאוד תחומים.

גלעד ארדן: זה תלוי במדיניות של הדרג המקצועי ובמדיניות של השר.

גלעד ארדן: הישיבה הזאת באה לבחון אם יש פגמים בפיקוח שלהם.

אהוד פלג: הבה ונראה כמה פעמים הסמכות הזאת של מנהל השירותים הוטרינריים הופעלה כנגד אירועים שיש לגביהם עובדות חותכות ביחס להתנהגות וטרינרים רשותיים.

אהוד פלג: הממונה על חוק צער בעלי חיים, על פי חוק צער בלי חיים, אמור להיות מחויב להגן על בעלי החיים.

גלעד ארדן: יש הגדרה מה זה וטרינר.

גלעד ארדן: בסעיף 2 כתוב ששליחותו של הוטרינר היא למנוע ולהקל על סבלם של בעלי חיים.

גלעד ארדן: ברור שאם יש דרך למצוא את הבעלים והוא לא עושה כך זה מנוגד להקלה על סבלם של בעלי חיים.

גלעד ארדן: אני לא חושב שהבעיה היא דווקא במבנה של הפיקוח.

אהוד פלג: מכוח חוק צער בעלי חיים, חוק הפיקוח על הכלבים מדובר באמצעים שהיו צריכים להינקט על ידי הממונה על חוק צער בעלי חיים.

גלעד ארדן: זה שהם לא ננקטים לא אומר שהבעיה היא במבנה.

גלעד ארדן: זה שהמשטרה לא אוכפת את החוק לא אומר שצריך מישהו אחר שיאכוף את החוק.

גלעד ארדן: אני לא אומר שזה מה שקורה במקרה הזה.

גלעד ארדן: אולי קודם נברר את הפרטים ורק אז נסיק אם הבעיה היא מבנית או פרסונאלית.

אהוד פלג: הממונה על האכיפה במשרד לאיכות הסביבה אמר שהמשטרה לא אוכפת את החוק משום שהיא הבינה שעד שהנוהל לא יגובש היא לא יכולה להעמיד לדין את הרופאים הרשותיים.

ראובן לדיאנסקי: לא צריך להיות וטרינר או עו"ד כשרואים את התמונות הקשות בתחקיר כלבוטק על מנת להבין שיש פה מימד של התעללות.

ראובן לדיאנסקי: חוק צער בעלי חיים, שזה לא המקום להרחיב מאחר וועדת הכלכלה היא לא המוסמכת לדון בחוק צער בעלי חיים, קובע במפורש בסעיף 2 איסור התעללות, התאכזרות, עינוי.

ראובן לדיאנסקי: בצידו יש סנקציה פלילית של עד 3 שנות מאסר.

ראובן לדיאנסקי: הזכיר פה חברי, עו"ד פלג, את עניין הממונה על חוק צער בעלי חיים.

ראובן לדיאנסקי: זה נכון שיש היום - אנחנו נתקלים בזה לא מעט - בעייתיות מסוימת בעובדה שהממונה על פי חוק צער בעלי חיים הוא חלק ממשרד החקלאות.

ראובן לדיאנסקי: "תנו לחיות לחיות" דורשת מזה זמן רב להקים בישראל רשות להגנה על בעלי חיים, להעביר את הממונה לאותה רשות ולתת לו גם את הכוח ואת היכולת לשנע פקחים מטעמו על מנת להגביר את האכיפה.

ראובן לדיאנסקי: עד עתה זה נפל על אוזניים ערלות מצד ממשלת ישראל.

ראובן לדיאנסקי: החוק להסדרת הפיקוח על כלבים קובע במפורש שלכל כלב אמור להיות שבב.

ראובן לדיאנסקי: בשבב הזה אמורים להיות הפרטים של הבעלים, כתובתו של הבעלים, שמו המלא, מספרי הטלפון ואפילו מספר הטלפון של הוטרינר.

ראובן לדיאנסקי: לתחנת ההסגר באשקלון ובכלל מגיעים 3 סוגים של כלבים להתאכסן.

ראובן לדיאנסקי: סוג אחד זה בעלי חיים שמגיעים להסגר כלבת, הסוג השני זה כלבים משוטטים שאין להם שבבים, והסוג השלישי זה כלבים שיש להם שבב שניתן לאתר את הבעלים שלהם.

ראובן לדיאנסקי: יושבת איתנו אפרת שרעבי שחוותה על בשרה מה זה בעצם חוסר יכולת מצד וטרינר רשותי למצוא את בעל הכלב.

ראובן לדיאנסקי: כלבים שמגיעים לתחנת ההסגר נשארים ימים רבים ובסופו של דבר מוצאים להורג.

ראובן לדיאנסקי: עצם החזקת אותם כלבים, שידוע לאותו וטרינר את פרטי הבעלים, הוא לכשעצמו התעללות בבעלי חיים.

ראובן לדיאנסקי: אם היו עושים את הפעולה של מציאת הבעלים הכלב היה חוזר לביתו.

ראובן לדיאנסקי: אנחנו שמענו, לפחות מהודעות לעיתונות שהוציאה עיריית אשקלון, לגבי סוג של השעיה מפעילות של הוטרינר צדוק בכל הנוגע למגע עם כלבים.

ראובן לדיאנסקי: היינו רוצים לדעת מנציגי העירייה אם זה מתקיים ובאיזה מידה הוטרינר בא במגע עם כלבים ובעלי חיים בכלל.

ראובן לדיאנסקי: נכון ששר החקלאות, על פי חוק הרופאים הוטרינריים, מוסמך לבטל רשיונו של רופא וטרינר, להתלותו לתקופה שיקבע וגם לנזוף.

ראובן לדיאנסקי: עד עתה לא שמענו אמירה מצד שר החקלאות.

ראובן לדיאנסקי: אני חושב שבטרם יוסקו מסקנות ארוכות טווח לגבי עתידו של הוטרינר צריך להושיב את הוטרינר בביתו ולומר לו שיש חשדות קשים של התעללות והתאכזרות ולא נכון ולא ראוי שהוא ימשיך לכהן כוטרינר.

ראובן לדיאנסקי: אנחנו שומעים שאותו ד"ר צדוק ממשיך להגיע למשרדו, אולי מקבל קהל, אולי חותם על מסמכים.

ראובן לדיאנסקי: היינו רוצים לדעת את המצב לגבי העניין הזה.

ראובן לדיאנסקי: אני רוצה להתייחס לדברים שאומר השופט חשין, בפסק דין חמת גדר, לגבי עניין ההתעללות.

ראובן לדיאנסקי: הוא אומר כך: "התעללות בבעל חיים, התאכזרות אליו הינם מעשים בלתי מוסריים.

ראובן לדיאנסקי: תחושת החמלה שאנחנו חשים כלפי בעל חיים שמתעללים בו נובעת ממקום עמוק בליבנו, מרגש המוסר שבנו, מרגש הנחרד מנוכח פגיעה בחלש ובחסר ההגנה.

ראובן לדיאנסקי: צווינו מלידה להגן על החלש.

ראובן לדיאנסקי: בעל החיים הוא חלש.

ראובן לדיאנסקי: בעל חיים הוא כילד תמים וחסר הגנה.

ראובן לדיאנסקי: התעללות בילד תזעזע אותנו.

ראובן לדיאנסקי: כך גם התעללות בחיה.

ראובן לדיאנסקי: החיה הינה תמימה.

ראובן לדיאנסקי: אין היא מכירה ברוע, אין היא יודעת כיצד להתמודד עמו.

ראובן לדיאנסקי: החיה מתקשה להגן על עצמה מפני האדם.

ראובן לדיאנסקי: המלחמה בין האדם לבין החיה היא מלחמה בין מי שאינם שווים.

ראובן לדיאנסקי: האדם מצווה להגן על החיה כחלק מהציווי המוסרי להגן על החלש.

ראובן לדיאנסקי: מצוות צער בעלי חיים באה להגן על בעלי החיים באשר הם כיצורים שאלוהים נתן בהם נשמה.

ראובן לדיאנסקי: כל מי שאלוהים בלבבם יעשו ככל שיוכלו - איש איש ממקומו - כדי שהאדם לא יענה בעלי חיים, לא יתאכזר אליהם ולא יתעלל בהם.

גלעד ארדן: הדיון הזה נועד לברר אם הוטרינר באשקלון עבר על החוק על ידי כך שהוא בכוונת זדון או ברשלנות לא יצר קשר עם הבעלים.

גלעד ארדן: החוק בעניין הזה הוא חוק כללי.

גלעד ארדן: האם משרד החקלאות הוציא הנחיות מה הם המאמצים שבהם נדרש הוטרינר כדי להודיע, או שהוא יכול להסתפק בחיוג אחד ואם לא הייתה תשובה בבית לעבור להמתת הכלב?

גלעד ארדן: במידה והוועדה תתרשם שיש כללים או יש הנחיות שהוטרינר הפר, הדרישה תהיה ממשרד החקלאות לבטל או להשעות את רשיונו של הוטרינר העירוני.

אורי יפה: הבעיה היא לא שמשרד החקלאות יכול לשלול רשיון של וטרינר, אלא שהמשטרה לפי הנוהל לא יכולה לפעול.

אורי יפה: אלה שני דברים שונים לגמרי.

אורי יפה: מה לגבי התלונות על מנהל השירותים הוטרינריים?

אורי יפה: אנחנו לא מצליחים להוציא מידע.

גלעד ארדן: אנחנו לא נרחיב היום את הדיון.

גלעד ארדן: הדיון הוא על הפיקוח.

אורי יפה: משרד החקלאות החליט להפסיק את המימון של המחלקה במשטרה שנוגעת לצער בעלי חיים.

אורי יפה: מאז אין מימון.

אורי יפה: ברשות מקומית שאי אפשר לאמץ כלבים, שאי אפשר לקבל טיפול רפואי או לחנך על ידי התנדבות אין שקיפות.

אורי יפה: כשאין שקיפות קורים הרבה מאוד דברים.

אורי יפה: באשקלון נעברה עבירה שהיא לא מהחמורות שיש היום ברשויות המקומיות.

אורי יפה: יש רשויות מקומיות שזורקות את הכלבים שלהן להמתה ברשות אחרת.

אורי יפה: לא עושים את המאמץ להקים מכלאה.

אורי יפה: יש רשויות אחרות שקולטות מרשויות אחרות בשביל הכסף.

אורי יפה: יש רשויות שאי אפשר להתנדב, כמו באשקלון.

אורי יפה: יש היום כ- 10 עד 15 רשויות מתוך 266 שאפשר לאמץ ולהתנדב במקום.

אורי יפה: הטלפון לבעל הכלב צריך להיות מיידי.

אורי יפה: אם לא, צריך לשלוח מברק.

גלעד ארדן: צריך להבין שברגע שבעל הכלב בא לקחת את הכלב הוא משלם קנס של מאות שקלים.

גלעד ארדן: הקנס הזה אמור לממן את הפעילות של הרשות המקומיות בעניין הזה של הפיקוח של הכלבים, כולל החובה של הרשות להודיע לבעל הכלב.

גלעד ארדן: הקנס הוא הרבה יותר גבוה מהעלות האמיתית של החזקת הכלב לאותם מספר ימים עד שהוא מומת.

אורי יפה: ועדת הכלכלה יכולה לקבוע שאין קנס במידה ולא הודיעו לבעל הכלב.

אורי יפה: באשקלון, כמו ברשויות אחרות, בוחרים לא לאפשר למתנדבים להיכנס.

אורי יפה: אני פניתי למנהל השירותים הוטרינריים, ד"ר משה חיימוביץ, בבקשה להורות למכלאות הרשותיות לאפשר אימוץ.

אורי יפה: ביקשתי שיאפשרו אימוץ.

אורי יפה: הוא אמר שאי אפשר להכריח אותן כי הן לא כפופות לו.

אורי יפה: אמרתי לו לא להורות אלא להמליץ במכתב.

אורי יפה: גם זה לא נעשה.

אורי יפה: אנחנו פנינו, יחד עם חברי כנסת נוספים, למ.מ.מ.

אורי יפה: רצינו שהם יתחילו מחקר בנושא.

אורי יפה: הגיעו להרבה מאוד מדינות, להרבה מאוד מידע לגבי איך שמנהלים את שוק החיות.

אורי יפה: צריך רשות אחת שתהיה תחת המשרד להגנת הסביבה.

יוני ליטווין: ועדת חוקה, חוק ומשפט דנה לאחרונה בחוק הפיקוח וקבעה קנסות מינהליים.

יוני ליטווין: בקנסות המינהליים מי שקיבל את סמכות הפיקוח על עצמו זה הרופאים הרשותיים.

יוני ליטווין: הרופאים הרשותיים מפקחים על עצמם כשהם מבצעים את הוראות החוק.

יוני ליטווין: מי שיכול לתת קנס לרופא הרשותי זה הרופא הרשותי עצמו.

יוני ליטווין: זה לא הגיוני ולא סביר.

יוני ליטווין: חוק הפיקוח לא מקוים בהרבה דברים כיוון שהרופאים לא קיבלו תקציב לקיים אותו.

יוני ליטווין: המון רשויות לא מדווחות למרכז השבבים.

יוני ליטווין: כלב שנמצא ברשות לא מאותר כי אין תקציב לקיומו של החוק.

יוני ליטווין: לפי נתונים שונים ממיתים בארץ כל שנה 50 אלף כלבים.

יוני ליטווין: זה לא משנה איך עושים את זה.

יוני ליטווין: זה אכזרי.

יוני ליטווין: נתנו לרופאים הרשותיים להיות פועלי הזבל של החברה שלנו.

יוני ליטווין: הכנסת לא קיבלה השנה את התקציב לחוק קבוע שיאפשר עיקור של בעלי חיים.

יוני ליטווין: הכדור מונח לפתחי הכנסת במקרה הזה, לא לפתחי הרופאים הרשותיים.

יצחק סמינה: אני חייב להודות שטוב עשתה התקשורת בכלל ותכנית כלבוטק בפרט שהעלתה לשיח הציבורי את כל הנושא של הכלבים המשוטטים במדינת ישראל.

יצחק סמינה: לפי הנתונים של שירותים הוטרינריים, במדינת ישראל משוטטים כ100 אלף כלבים בשנה.

יצחק סמינה: כבוד היושב ראש יודע שכאשר הכלב שלו נעלם פעמיים הוא קיבל טלפון מהמכלאה על מנת שיבוא לשחרר אותו.

גלעד ארדן: השאלה היא אם זה בגלל שאני חבר כנסת או בגלל שזאת הפעילות הרגילה.

גלעד ארדן: ציבור הוטרינריים עושה את עבודתו נאמנה בתחומים שהוא אמון עליהם.

גלעד ארדן: טוב היה אם הדיון הזה היה על הנושא של כלבים משוטטים ולא על הרופא הזה באשקלון, משום שהנושא הזה נמצא תחת בדיקה שמינה מנהל השירותים הוטרינריים.

גלעד ארדן: על כל חבר כנסת שיש תלונה נגדו נותנים לוועדה לבדוק.

גלעד ארדן: אני חושב שמן הדין ומן הראוי ומן הצדק היה אם היו נותנים לוועדות הבדיקה ולמשטרה לחקור את הנושא עד תומו.

גלעד ארדן: אני מניח שמנהל השירותים הוטרינרים יעשה את עבודתו נאמנה.

גלעד ארדן: הסתדרות הרופאים הוטרינריים תעשה את עבודתה נאמנה.

גלעד ארדן: הדיון הזה הוקדם שלא לצורך.

גלעד ארדן: הייתי מציע שהדיון יעסוק בנושא של הכלבים המשוטטים.

גלעד ארדן: אני גר במושב.

גלעד ארדן: אני יכול להעיד שכל בוקר ליד הבית שיל יש 20, 30 חתולים או כלבים.

גלעד ארדן: מה עושים איתם?

גלעד ארדן: מדינת ישראל צריכה לדון בנושא הזה.

ניסים סויסה: גם אנחנו ראינו את הכתבה.

ניסים סויסה: היא זעזעה אותנו לא פחות מאשר אתכם.

ניסים סויסה: בעניין הזה היו שתי ישיבות וסוכם שתוקם ועדה בראשות שופט.

ניסים סויסה: זה מעבר לוועדה שהקים ד"ר חיימוביץ.

ניסים סויסה: המסקנות צריכות להיות מוגשות עד 17 באפריל.

גלעד ארדן: מי זה השופט?

נסים סויסה: צבי נדיב.

נסים סויסה: בוועדה חברים מבקר העירייה, נציגים מהציבור .

נסים סויסה: פרק הזמן של המסקנות הוא פחות או יותר חופף לפרק הזמן של המסקנות שצריכים להגיש השירותים הוטרינריים.

גלעד ארדן: מה הידע המקצועי שיש לוועדה כזאת בעירייה?

גלעד ארדן: אם הוא פעל בניגוד לחוק, הרי שזאת עבירה על החוק.

גלעד ארדן: מה היכולות של העירייה לבדוק עניין מקצועי?

נסים סויסה: תכנית כלבוטק לא יכולה להגיש כתב אישום.

גלעד ארדן: גם אתם לא מגישים כתבי אישום.

נסים סויסה: אנחנו לא יכולים לזכות או להאשים.

נסים סויסה: אם היו חריגות שמצריכות טיפול של המשטרה, אז המסקנות יועברו למשטרה על מנת שתחקור.

נסים סויסה: יש את כל הנושא של הבקרה על תהליך האיתור של בעלים.

נסים סויסה: אני בעצמי ניסיתי לבדוק את זה.

נסים סויסה: רציתי לראות האם פנינו בכתב, בעל-פה.

נסים סויסה: זה אולי חלק מהדברים שהוועדה צריכה לטפל בהם.

נסים סויסה: קיים נוהל.

נסים סויסה: הנוהל לא מושלם.

גלעד ארדן: האם יש הודעות בכתב בעיריית אשקלון לבעלים של כלבים משוטטים?

נסים סויסה: לא שאני יודע.

גלעד ארדן: הכלב שלי הוא עם שבב.

גלעד ארדן: אדוני יודע שמספר רב של פעמים הוא הגיע לכלבייה.

גלעד ארדן: מעולם לא נתקבלה הודעה בכתב.

גלעד ארדן: ההודעה צריכה להיות כתובה.

גלעד ארדן: אם אנחנו קוראים את סעיף 13(ג), אז כתוב שלעניין זה יראו הודעה כאילו התקבלה בדרך שקבע השר, לפי כתובת בעליו של הכלב המופיעה במרכז הרישוי.

גלעד ארדן: הכוונה בכתובת היא הודעה בכתב.

נסים סויסה: הדבר הראשון שעלה בדעתי זה העניין של איך מנהלים את הפנייה לתושב.

נסים סויסה: הבנתי שיש פה בעיה.

נסים סויסה: זה לא כתוב בנוהל.

נסים סויסה: זה דבר שצריך לתקן.

נסים סויסה: חובתנו היא לאתר את הבעלים.

גלעד ארדן: זה לא נוהל שאתם קובעים, זה נוהל שמשרד החקלאות צריך לקבוע.

נסים סויסה: אני יכול לקחת נוהל ולשפר אותו.

נסים סויסה: יש הרבה נהלים באיכות סביבה שהם לא ברורים ואנחנו משפרים אותם.

נסים סויסה: אני מתאר לעצמי שעל סמך המסקנות הנהלת העירייה תקבל את ההחלטות הנכונות.

נסים סויסה: אנחנו העברנו תגובה מסודרת לתכנית כלבוטק.

נסים סויסה: התחקיר מזעזע.

נסים סויסה: התחקיר עושה עוול גם למחלקה הוטרינרית וגם לעיריית אשקלון.

נסים סויסה: המחלקה הוטרינרית והרופא הרשותי מטפלים במכלול של דברים, כשהכלבייה היא חלק מהם.

נסים סויסה: הייתה החלטה של ראש העיר שד"ר יואב צדוק לא יטפל בכל הקשור לכלבים עד גמר הבדיקה של שתי הוועדות.

נסים סויסה: הרופא הרשותי מטפל בבריאות הציבור.

נסים סויסה: יש לו תפקידים נוספים.

גלעד ארדן: השאלה היא אם הוא עוסק במגע עם בעלי חיים.

נסים סויסה: הרופא הרשותי מטפל במכלול מאוד רחב של בריאות הציבור.

נסים סויסה: במסגרת הטיפול הוא צריך לעשות דברים אחרים שהם לא רק כלבים, כמו למשל בנושא של איכות המים, איכות הבשר.

נסים סויסה: בנושא של כלבים הוא לא מתעסק.

גלעד ארדן: כל עוד הוא מתעסק בחיות מתות זה פחות מטריד אותנו.

גלעד ארדן: יכול להיות שכשהוא מתעסק בחיות חיות יש לו בעיה שדורשת בדיקה.

גלעד ארדן: האם הוא עדיין עוסק בבעלי חיים בעודם בחיים?

נסים סויסה: הוא לא עוסק בבעלי חיים.

נסים סויסה: אם הוא צריך לעשות תוכנית עבודה למדבירים של חולדות בשוק העירוני, אז הוא עושה את זה.

נסים סויסה: מעבר ל4 מקרים שהוצגו בכתבה יש תיק שלם של כל בעלי החיים המשוטטים שנתפשו.

נסים סויסה: לא נאמר בתחקיר שאותרו 80 בעלים של כלבים משוטטים מתוך 90 כלבים בעלי שבב שנתפשו.

גלעד ארדן: מספיק שהוא הרג כלב אחד שהוא לא היה צריך להרוג שזה אסון למשפחה.

נסים סויסה: עובדים שם הרבה אנשים נוספים.

נסים סויסה: זה שירות עירוני.

נסים סויסה: יצא מהכתבה כאילו מה שעושים בכלבייה באשקלון זה רק תופסים כלבים ורוצחים אותם.

גלעד ארדן: מספיק שזה נעשה במקרים בודדים.

נסים סויסה: אני לא יודע אם זה נעשה במקרים בודדים.

נסים סויסה: בשביל זה יש ועדות שיחקרו.

גלעד ארדן: האם העובד שפוטר בעקבות התחקיר הוחזר לעבודתו?

נסים סויסה: העובד לא פוטר.

נסים סויסה: הוא לא הגיע לעבודה ב-3 הימים האחרונים.

חגי בן-שלוש: קיבלתי מכתב פיטורים יומיים אחרי פרסום הכתבה.

חגי בן-שלוש: ראש העיר יצא בהצהרות בעיתונים שאני לא מפוטר.

חגי בן-שלוש: עד היום לא קיבלתי מכתב שמבטל את הפיטורים.

נסים סויסה: חגי עבד דרך חברת כוח אדם.

נסים סויסה: ברגע שהוטרינר החליט לסיים את עבודתו, חגי קיבל מכתב מחברת כוח אדם שעבודתו הסתיימה.

נסים סויסה: ברגע שהתקבלה החלטה על ידי ראש העיר שההשעיה מבוטלת, חגי קיבל הוראה להמשיך לעבוד.

נסים סויסה: חגי עובד באגף לאיכות הסביבה, לא בשירות הוטרינרי.

נסים סויסה: בכמה ימים האחרונים הוא לא הגיע לעבודה.

גלעד ארדן: אני פניתי למבקר המדינה כדי לבדוק האם העובד ראוי להגנה של חושפי שחיתויות עד לתום הבדיקה.

גלעד ארדן: אני יכול להבין שיש בעיה ביחסים בין הוטרינר העירוני ובינו.

גלעד ארדן: אני קורא לראש העיר להוציא מכתב ברור שקובע שהעובד הזה ממשיך לעבוד במחלקה אחרת עד לתום הבדיקה.

גלעד ארדן: צריך להיות ברור שבמידה ויימצא שהוטרינר נהג בניגוד לחוק העובד יוחזר למקום בו הוא עבד.

נסים סויסה: את המכתב הזה ניסחנו ביום שישי.

נסים סויסה: חברת כוח אדם תוציא לו את הנוסח שאמרת כרגע.

גלעד ארדן: אני מבקש לקבל העתק לכנסת.

תומי שדה: נאמר כאן שהמקרה באשקלון הוא כסף קטן לעומת מה שקורה ברשויות אחרות.

תומי שדה: זו לא התכנית הראשונה על כלביות.

תומי שדה: הייתה תכנית של כלבוטק על כלביית צער בעלי חיים בתל-אביב, שבה נקטלה העמותה והכלבייה הרבה יותר גרוע מאשר באשקלון.

תומי שדה: הם הגישו תביעת דיבה שנמשכה 5 שנים.

תומי שדה: לאחר 5 שנים תכנית כלבוטק התנצלה בפניהם על כך שהכתבה לא הייתה צריכה להיות משודרת בכלל.

תומי שדה: אני לא יודע אם לא יקרה אותו הדבר במקרה של אשקלון.

תומי שדה: אני יודע שמתגבשת שם תביעת דיבה.

תומי שדה: העניינים לא פשוטים.

תומי שדה: אני זוכר עוד כתבה בכלבוטק על כלבייה בעירית באר שבע, שבה לא היה כל קשר בין הטקסט המילולי לתמונות שהראו.

תומי שדה: אני לא הייתי בונה את כל הזעזועים על התוכנית הזאת.

תומי שדה: אני כמובן מקווה שלא אתבדה.

תומי שדה: אני יודע שנמצאו שם עם מיקרופונים סמויים במשך 8 חודשים.

תומי שדה: 8 חודשים נדרשו בשביל להביא את התמונות המזעזעות.

תומי שדה: זה כבר תמוה בעיני.

תומי שדה: אני יכול לרשום רשימה קצרה של חברי כנסת שסרחו.

תומי שדה: האם זאת סיבה לבדוק את תפקודם של 120 חברי כנסת?

תומי שדה: אני מרגיש את עצמי מותקף כוטרינר רשותי לשעבר.

תומי שדה: זאת עבודה כפוית טובה.

תומי שדה: היא לא מצטלמת טוב גם אם היא תעשה בצורה האופטימאלית.

תומי שדה: אני זוכר שלבית מטבחים שהיה בניהולי רצו להיכנס ולצלם ולא אפשרתי.

תומי שדה: אלי זה היה בניגוד לחוק.

תומי שדה: יש דברים שלא מצטלמים טוב.

תומי שדה: צריך לעשות את הכל כדי שיהיה הכי טוב שניתן.

תומי שדה: להרדים בעלי חיים זה לא דבר שמצטלם טוב.

גלעד ארדן: האם הייתם מודיעים בכתב לבעלים של כלב משוטט?

תומי שדה: כן.

גלעד ארדן: אף אחד לא בא בטענות לכל הוטרינרים.

גלעד ארדן: אנחנו באים כדי למצוא בעיות מערכתיות.

גלעד ארדן: אולי העובדה שהומתו באשקלון הרבה יותר כלבים באופן יחסי מערים אחרות נובעת מזה שלא טרחו להסדיר שם נוהל הודעה מסודר.

גלעד ארדן: אני לא מבין את הטענה שלך כנגד חברי כנסת.

גלעד ארדן: אף אחד לא מכריח אף אחד להיות חבר כנסת.

גלעד ארדן: כל תפקיד ציבורי חשוף לביקורת.

תומי שדה: בסדר גמור, אבל לא על בסיס הכתבה של כלבוטק.

תומי שדה: תבדוק ועדה את המצב ורק אז תגיע למסקנה.

תומי שדה: לא על סמך תכנית כזאת.

תומי שדה: האווירה שכאן מבצבצת מאוד בגלוי היא שהתוכנית הזאת תנ"ך.

תומי שדה: זאת עובדה.

תומי שדה: לא חסרים טריקים.

תומי שדה: אני מבקש שזה ייבדק בצורה רצינית על ידי הוועדה.

תומי שדה: העירו הרבה הערות על מה שוטרינרים צריכים לעשות.

תומי שדה: חובת השיבוב הוכנסה על ידי הוטרינריים הרשותיים במשרד החקלאות.

תומי שדה: משרד החקלאות עשה כאן דבר שלא קיים בכל העולם, שזה מרכז ארצי של מידע.

תומי שדה: זה לא קיים.

תומי שדה: רק במשרד החקלאות בארץ זה קיים.

תומי שדה: לבוא בטענות שזה לא מופעל טוב ולהקיש מכאן שמשרד החקלאות לא בסדר זה פשוט עיוות משווע.

תומי שדה: זה קל מאוד לעמותות שאין להן שום חובות מכוח החוק.

תומי שדה: אנחנו, הוטרינרים הרשותיים, חייבים לנקוט בהמתת חסד.

תומי שדה: יש כאן עמותות שהמתת חסד עבורן זה רצח.

תומי שדה: יש 100 אלף כלבים משוטטים.

תומי שדה: איך תתייחס לזה בלי המתת חסד?

תומי שדה: אנחנו לא ממציאים את הגלגל במדינת ישראל.

תומי שדה: אנחנו עושים את מה שמקובל, את מה שמוכתב על ידי ועדות של האום.

אפרת בן-עמי: הכלב שלי הגיע לכלבייה וד"ר צדוק רצח אותו.

אפרת בן-עמי: אני יודעת שרצו לאמץ אותו אבל הוא לא איפשר את זה.

אפרת בן-עמי: פניתי לד"ר חיימוביץ לפני 8 חודשים.

אפרת בן-עמי: עד היום לא קיבלתי תשובה.

אפרת בן-עמי: במשטרה, כשבאתי להגיש תלונה, אמרו לי שהתלונה תיגנז ברגע שאני אצא מהמבנה.

אפרת בן-עמי: מבקר עיריית אשקלון אמר שיש עדויות של שנים אבל ידיו כבולות.

אפרת בן-עמי: התחלתי לחקור את העניין.

אפרת בן-עמי: הכלב שלי מת.

אפרת בן-עמי: הוא לא יחזור.

אפרת בן-עמי: לפחות שזה לא ימשיך.

אפרת בן-עמי: אם הכלב שלי היה תוקף מישהו, עושה נזק היו הופכים את העולם בשביל למצוא אותי.

אפרת בן-עמי: פה כל מה שהיה צריך לעשות זה להרים טלפון.

אפרת בן-עמי: ב144 השם שלי מופיע.

אפרת בן-עמי: הם לא עשו את זה.

אפרת בן-עמי: לגבי הדרך של המתת החסד.

אפרת בן-עמי: וטרינרים שראו את התמונות שצורחות בעד עצמן דיברו על הדרך.

אפרת בן-עמי: אני לא וטרינר ולא איש חוק.

אפרת בן-עמי: אי אפשר להתעלם ממה שהיה שם.

אפרת בן-עמי: ממה שהבנתי, הוטרינר עדיין מסתובב בכלבייה ומתעסק עם כלבים.

אפרת בן-עמי: אנשים במשך חודשים פחדו לדבר איתי.

אפרת בן-עמי: אני לא יודעת מה קורה שם.

אפרת בן-עמי: אנשים שמסרו לי שמות נעלמו פתאום מהארץ, לא יכולים פתאום לדבר.

אפרת בן-עמי: אנשים מבוהלים.

אפרת בן-עמי: אני במשך חודשים חוקרת את זה.

אפרת בן-עמי: עד התכנית של כלבוטק ד"ר יואב צדוק הכחיש שהכלב שלי היה שם.

אפרת בן-עמי: הוא מרח אותי בסיפורים.

אפרת בן-עמי: רק לפני שבועיים הוא הודה שהוא הרג אותו.

גלעד ארדן: ד"ר צדוק הוזמן לדיון אבל בחר שלא להגיע.

משה חיימוביץ: אני צפיתי באותה כתבה.

משה חיימוביץ: למחרת היום, בשיחה עם השר, מיניתי ועדה שתבדוק את ההתנהלות של השירות הוטרינרי העירוני.

משה חיימוביץ: הודעתי לראש העיר שאני ממנה ועדה שתבדוק את הפעילות של השירות הוטרינרי העירוני.

משה חיימוביץ: הודענו גם למשטרה.

משה חיימוביץ: ברגע שהוועדה תסיים את העבודה, שזה ב17 באפריל, הנושא יעבור לשיקול של יועצים משפטיים במשרד החקלאות.

משה חיימוביץ: אחרי זה זה ילך לשופט זיילר, שאותו מינינו לפני כשנתיים.

משה חיימוביץ: זה כדי שלא יגידו ששר החקלאות או שאני לא מטפלים כראוי באותן תלונות נגד רופאים וטרינריים.

משה חיימוביץ: נכון שלשר החקלאות יש סמכות, אבל הוא האציל את הסמכות הזאת לשופט זיילר.

משה חיימוביץ: הוא מקבל מאיתנו את כל הנתונים אחרי החקירה.

משה חיימוביץ: הוא ישפוט.

משה חיימוביץ: הוא יגיד את דברו.

משה חיימוביץ: לזה הייתי רוצה שכולם יחכו בסבלנות.

משה חיימוביץ: יהיו החלטות.

משה חיימוביץ: ברגע שיתקבלו אותן החלטות השופט זיילר יגיד את דברו.

משה חיימוביץ: אז תהיה החלטה לגבי מה שקרה פה.

משה חיימוביץ: אני לא אתייחס לטענות שנמסרו פה, כי ברגע שמיניתי ועדה היא זאת שתקבע.

משה חיימוביץ: מאוד קל לחבוט בשירות הוטרינרי המוניציפאלי.

משה חיימוביץ: זה מכלול דברים מאוד לא פופולארי.

משה חיימוביץ: מדובר בפיקוח על המזון מן החי, על העסקים, על שוטטות בעלי חיים, על נושא של הטלת צואה בגנים.

משה חיימוביץ: כל הדברים האלה לא פופולאריים, אבל מישהו צריך לעשות אותם.

משה חיימוביץ: נכון שמאוד קל לזרוק רפש על בן אדם, מאוד קל להטיל בו דופי.

משה חיימוביץ: כל רופא וטרינר נמצא תחת הפיקוח של השירותים הוטרינריים במשרד החקלאות.

משה חיימוביץ: בכל חודש נדרש דיווח מכל רופא וטרינר רשותי.

משה חיימוביץ: ממנו זה מגיע למנהל השירותים הוטרינריים.

משה חיימוביץ: כל תלונה שמוגשת נגד רופא וטרינר נבדקת לגופו של עניין.

משה חיימוביץ: לפני כשבוע ביקר אצלי במשרד מנהל השירותים הוטרינריים ההולנדיים, שהוא גם יושב-ראש של הארגון האירופאי בנושא של בעלי חיים.

משה חיימוביץ: הוא אמר שדוגמה כמו שקיימת אצלנו לא קיימת בעולם.

משה חיימוביץ: החוק יצא לפני כשנתיים.

משה חיימוביץ: יש בדרך הרבה חוליים.

משה חיימוביץ: כדאי לעשות את זה בצד הטוב ביותר.

משה חיימוביץ: הוצאתי הנחיות ברורות לגבי איך לדווח כאשר מוצאים כלבים עם שבבים.

גלעד ארדן: החוק להסדרת כלבים נחקק ב1 בנובמבר 2004.

משה חיימוביץ: יש היום בעיות, במיוחד במגזר המיעוטים בגלל הכמות שצריך להשקיע בנושא.

משה חיימוביץ: אני מאמין שגם שם נסדיר את העניין שאם כלב יימצא יקבלו אנשים בכתובים.

משה חיימוביץ: אני גם שוקל לשלוח מברקים לאותם אנשים.

משה חיימוביץ: בעלים של בעלי חיים צריכים לדעת שברגע שהכלב שלהם הלך לאיבוד הם צריכים להודיע.

משה חיימוביץ: אם יש שינוי כתובת צריך להודיע למרכז על שינוי הכתובת.

משה חיימוביץ: אז נוכל למצוא את אותם הבעלים של אותם כלבים.

גלעד ארדן: אני מניח שאם מישהו היה הורג את כלבו של אדוני הוא היה מאוד עצוב.

גלעד ארדן: אני לא מטיל בכך שום ספק.

גלעד ארדן: הדוגמה שנתת היא לא רלוונטית, כי אנחנו לא יודעים מה הם הנהלים בעולם כאשר מוצאים כלב שיש לו בעלים או אין לו בעלים ומתי ממיתים אותו.

גלעד ארדן: כאשר החוק בישראל נותן סמכות בידי וטרינר עירוני להרוג כלב שיש לו שבב אבל הבעלים לא מאותר, אז תפקידו של משרד החקלאות בעניין הזה זה לוודא שלא כל אחד מפרשן את הסמכות הזאת כרצונו.

גלעד ארדן: הנה כאן בוועדה ראינו שבירושלים מודיעים בכתב.

גלעד ארדן: אני מודיע לך שבאשקלון אין הודעה בכתב.

גלעד ארדן: העירייה מאשרת את זה.

גלעד ארדן: האם אתם הסדרתם את הנוהל הזה בצורה ראויה?

גלעד ארדן: האם אתם חושבים שהמינימום שהפרשנות של וטרינר עירוני שהייתה צריכה להינתן זה שכאשר יש לכלב שבב צריך לשלוח הודעה בדואר ולוודא שהיא נשלחה לכתובת שמסר בעל הכלב?

משה חיימוביץ: אני לא אתייחס ספציפית למקרה של אשקלון.

משה חיימוביץ: מה שכתוב בחוק צריך להתקיים.

משה חיימוביץ: היום יישלח לכל הרופאים הוטרינריים הרשותיים חוזר שאומר שעליהם לפעול על פי מה שכתוב בחוק.

גלעד ארדן: האם החוק היום מחייב הודעה בכתב?

משה חיימוביץ: כן.

אתי אלטמן: 100 אלף כלבים מומתים כל שנה על ידי משרד החקלאות.

אתי אלטמן: האם זה לא אומר שמשרד החקלאות נכשל?

אתי אלטמן: האם זה לא אומר שד"ר משה חיימוביץ וכל מי שנמצא תחתיו צריכים ללכת הביתה?

אתי אלטמן: האם לא הגיע הזמן להחליף את הוטרינריים הרשותיים שאין להם טיפת חמלה וטיפת רגש?

אתי אלטמן: ברגע שממיתים 100 אלף כלבים בשנה זה אומר שהם נכשלו בתפקידם.

אתי אלטמן: זה אומר שהם צריכים לארוז זאת התיקים שלהם וללכת הביתה.

אתי אלטמן: הם לא עושים שום דבר למען בעלי חיים.

אתי אלטמן: לא עיקור ולא סירוס.

אתי אלטמן: אני מציעה לכם להיכנס לעוד תחנות הסגר בארץ ולראות את המצב.

אתי אלטמן: זאת בושה שבמדינת ישראל כך מתייחסים לבעלי חיים.

אתי אלטמן: רופאים וטרינריים למדו איך להציל את בעלי החיים אבל מה שהם עושים זאת רק המתה.

אתי אלטמן: תתביישו לכם.

יורם מרציאנו: יצא לי לראות את התחקיר של כלבוטק.

יורם מרציאנו: תמונה שווה אלף מילים.

יורם מרציאנו: איך אפשר להתווכח מול מראות של וטרינר שתוקף כלב והורג אותו?

יורם מרציאנו: הייתי מציע קצת יותר צניעות פה בוועדה.

יורם מרציאנו: צריך לבוא ולראות איך אנחנו מתקנים את הליקויים.

תומי שדה: הייתי בשנות ה90 בכלבייה של "תנו לחיות לחיות" בגליל ים.

תומי שדה: ראיתי שם כ100 גוויות של כלבים שהם המיתו וקברו מחוץ לגדר.

תומי שדה: אני פרסמתי וכתבתי את זה.

תומי שדה: איימו עלי במשפט דיבה שכמובן לא מומש.

תומי שדה: אין לי בעיה שדבריי אלה יאומתו בבית משפט.

גלעד ארדן: לאחר ששמעתי את דבריו של הוטרינר הארצי אין ספק שהוועדה תמתין את השבועיים וחצי האלה למסקנות הוועדה שהוקמה במשרד החקלאות.

גלעד ארדן: אנחנו מבקשים להסב את תשומת לב הוועדה לכך שבעיריית אשקלון לא נמסרו הודעות כתובות לבעלי הכלבים שכלביהם נתפשו.

גלעד ארדן: על פי פרשנותה של הוועדה הדברים מנוגדים לרוח החוק.

גלעד ארדן: במידה וניווכח שעל פי הוועדה של משרד החקלאות הוטרינר פעל בניגוד לחוק, אנחנו נדרוש שהוא יפוטר וכי רשיונו כוטרינר יישלל.

גלעד ארדן: אנחנו נבקש למצות את חקירת המשטרה בעניין הזה עד תום.

גלעד ארדן: אנחנו חושבים שלאור חוסר הבהירות והעובדה שאדוני לא התייחס לשאלה אם יצאו הנחיות ברורות בכתב מטעם משרד החקלאות לכל הוטרינריים העירוניים כיצד יש לפעול כאשר נתפס כלב שיש לו שבב, הוועדה תשקול לקדם חקירה שתסדיר במפורש את העניין הזה, כולל כמה זמן צריך להמתין.

גלעד ארדן: לגבי עובד הכלבייה שחשף את הנושא .

גלעד ארדן: אין שום קשר האם החשיפה נכונה או לא.

גלעד ארדן: גם אני לא מקבל תוכניות טלוויזיה כפסק דין, אבל בוודאי שכאשר עובד שמצא פעילות שהיא בניגוד לחוק מקבל מכתב פיטורים בסמוך לאחר מכן הדברים זועקים לשמיים.

גלעד ארדן: הוועדה דורשת מהעירייה להוציא מכתב שמודיע על ביטול החלטתה הקודמת לפטרו עד לתום הבדיקה.

גלעד ארדן: תודה רבה, הישיבה נעולה.